ቢሮው በዓመት ከ10 ኪሎ ሜትር በላይ መንገድ መስራት እንደተሳነው ገለጸ
አዲስ አበባ:- የአማራ ክልል መንገድና ትራንስፖርት ቢሮ በበጀት አቅም ውስንነት በዓመት ከ10 ኪሎ ሜትር በላይ መንገድ መስራት እንዳልቻለ ገለጸ። 
የቢሮው ኃላፊ አቶ ደሳለኝ ወዳጄ በተለይ ለአዲስ ዘመን ጋዜጣ እንደተናገሩት፤ በክልሉ በተለያዩ ቦታዎች ሰፊ የመንገድ መሰረተ ልማት ይሟላልን ጥያቄ ቢኖርም የክልሉ የበጀት አቅም ውስን በመሆኑ፤ በዓመት በአማካኝ ከ10 ኪሎ ሜትር በላይ መንገድ መስራት ስላልተቻለና ፕሮጀክቶች በተያዘላቸው ጊዜ ባለመጠናቀቃቸው የልማት ጥያቄዎችን ለመመለስ አልተቻለም። 
ክልሉ በመንገድ ተደራሽነት ወደ ኋላ የቀረ ፣ የመንገድ መሰረተ ልማት ጥያቄው ሰፊና መልክአ ምድሩ በጣም ስለሚያስቸግር ከፍተኛ ወጪ የሚጠይቅ መሆኑን ኃላፊው ጠቁመው፤ የክልሉ የበጀት አቅም ውስን ስለሆነ የህብረተሰቡን የልማት ጥያቄ በሚያረካ መልኩ ለመመለስ አለመቻሉን ተናግረዋል። 
በበጀት ውስንነት ረጃጅም መንገዶችን በታቀደው ጊዜ ማገባደድ አዳጋች በመሆኑና በዓመት ከ10 ኪሎ ሜትር በላይ መንገድ መስራት ባለመቻሉ የከፋ ችግር ያለባቸውን የማህበረሰብ ክፍሎች የቅድሚያ ቅድሚያ በመስጠት የመንገድ መሰረተ ልማቶችን የማሟላት ስራ እየተካሄደ እንዳለ አስረድተዋል። 
ቢሮው በዓመት ምን ያህል በጀት ለመንገድ ግንባታ እንደያዘ፣ በዘጠኝ ወር ውስጥ ምን ያህል በጀት እንደተጠቀመና ምን ያህል ፕሮጀክቶችን እንዳከናወነ ዝርዝር መረጃ እንዲሰጡን አቶ ደሳለኝን በተደጋጋሚ ብንጠይቃቸውም፤ መረጃውን ለመስጠት ፈቃደኛ ስላልሆኑልን ማካተት አልቻልንም።
አዲስ ዘመን ሰኔ 3/2012ሶሎሞን በየነ